《柳州谒柳侯祠 其一》
清代·钱楷

文章在天地，如泰山一尘。荣名照千古，岂不贵立身。

侯诚贤刺史，咄哉党伾文。昌黎一铭墓，大笔力千钧。

遂使俎豆光，今耀罗池滨。当时走京国，告者欧阳君。

嗟嗟贤从事，附兹名弗沦。死生朋友间，高义怀古人。

作者简介：（1760—1812）浙江嘉兴人，字宗范，一字裴山。乾隆五十四年进士，授户部主事，官至安徽巡抚。历官广西、河南、山西等省。善书画，兼工篆隶。有《绿天书舍诗集》。